Appel kort op Riaan se hakke op Top-20Appel se nuwe album getiteld Hardwerkende man het nog nie eers die lig gesien nie, maar twee enkelsnitte uit die album pryk reeds op die Maroela Media Afrikaanse Top-20. Appel het luisteraars trakteer deur “Hier sal ek boer” en “Dina” voor die res van die album bekend te stel. Hardwerkende man word in Junie uitgereik. “Dina” betree vandeesweek se top-20 in die 18de plek. Die lied sinspeel op die FAK-liedjie “Waar is my Dina?”, waarin Appel met sy eie weergawe vertel waar Dina is. “Hier sal jy boer” het verlede week die top-20 betree en spring vandeesweek 18 plekke na die no. 2-posisie. Reën se “Vrystaat vlaktes” skuif dus in die derde plek in, terwyl Riaan Benadé se lied, “Spontaan”, die eerste plek behou. In vandeesweek se Maroela Media Afrikaanse Top-20 is daar drie snitte wat styg, 13 wat daal, drie wat onveranderd bly en een enkelsnit wat sy toetrede tot die treffersparade maak. * Die Maroela Media Afrikaanse Top-20 word saamgestel deur enkelsnitvrystellings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data), asook radiospeeltyd. Fisieke albumverkope het geen invloed op dié treffersparade nie.